Més Escena a Sagunt presenta la comèdia grega 'La Asamblea de Mujeres'
25 d’agost 2022

![](/media/5cnfomt5/c_asambleamujeres.jpg?width=850&height=566.9886363636364)

El col·lectiu de teatre Passió Per Sagunt representarà la comèdia _La Asamblea de las Mujeres_ en el Teatre Romà de Sagunt els pròxims dies 30 i 31 d'agost dins del Festival “Més Escena a Sagunt” organitzat per l'Ajuntament de Sagunt.

_La Asamblea de las Mujeres_, dirigida per Amparo Vayá, és una comèdia grega on un grup de dones ateneses, al costat d'una estrangera de Zakhynto, de la llunyana Ibèria, encapçalades per la decidida Praxágora, fartes del mal funcionament de l'estat, decidixen disfressar-se d'homes i colar-se en l'Assemblea per a convèncer que deixen governar a les dones, perquè sens dubte ho faran molt millor.

Amb unes propostes revolucionàries, i també molt atrevides, les protagonistes pretenen acabar amb la crisi de la ciutat, i governar un món més just per a totes i tots, això sí, malgrat la reticència dels homes i dels propis déus.

«**Una visió divertida i eixelebrada, perquè en temps de crisi... necessitem riure'ns!**» expliquen des del col·lectiu. Així mateix, remarquen que «**fa 2.500 anys que esta comèdia s'ha representat, ja veuran vostés que poc hem canviat**». En este sentit, la directora de l'obra, Amparo Vayá, ha expressat la seua «**il·lusió**» per este nou projecte de Passió perquè «**és un homenatge al nostre teatre de Sagunt. Una comèdia antiga dedicada exclusivament al nostre teatre**». També el president de Passió Per Sagunt, José Antonio Pablos, ha explicat que esta obra també és un homenatge a l'exdirector artístic del festival Sagunt a Escena, Juan Vicente Luciano, que va morir recentment.

La regidora de Cultura, Asun Moll, ha manifestat que «**això és el que dona sentit al festival Més Escena a Sagunt. Ací, les representacions que fem són de les nostres companyies amateurs i professionals locals, com Passió Per Sagunt i com no, la gran professional d’Hongaresa Teatre**». Finalment, també ha donat les gràcies tant a la direcció de Sagunt a Escena com al Institut Valencià de Cultura (IVC) per possibilitar que des de l'ajuntament es puga organitzar esta programació.

Per la seua part, l'alcalde de Sagunt, Darío Moreno, ha indicat que el distintiu de Més Escena a Sagunt és que al voltant del festival Sagunt a Escena, un festival nacional, tinguen cabuda les associacions del municipi: «**Estes expressions artístiques del municipi ens fan més grans en l'àmbit cultural, i este és el cas, sens dubte, de Passió Per Sagunt**». A més, anima a tota la ciutadania a què vaja a l'espectacle i que gaudisca d'una nit de teatre i del talent que tenim en esta ciutat.

Les localitats per a accedir a la representació de l'obra ja estan a la venda, i poden adquirir-se a través del servei electrònic de [www.servientradas.com](https://www.servientradas.com/espectaculo/AYUNTAMIENTO_DE_SAGUNTO/20/asamblea-de-mujeres.html) o en les taquilles situades en l'entrada de l'Ajuntament de Sagunt de 18.30 a 22.30 h, els dies d'espectacle de Sagunt a Escena i els dies del propi espectacle del festival Més Escena a Sagunt.

Passió Per Sagunt és una associació cultural que compta amb 14 anys de recopilació de fets històrics rellevants per a la ciutat de Sagunt representats a través del teatre. La seua trajectòria, que va començar l'any 2009 amb _La Destrucción de Sagunt_, ha continuat amb altres homenatges a la història com: _Vencer o Morir_, de Panxo Barrera; _La ciudad factoría_, d'Albert Forment i dirigida per Amparo Vayá; _Sónnica y Acteón_ d'Albert Forment i dirigida per Amparo Vayá; i _Rodrigo, querido maestro_, escrita i dirigida per Amparo Vayá.

A més, Passió Per Sagunt complix 18 anys amb la representació de Passió En Viu, un acte inclòs en la programació de la Setmana Santa Saguntina que coincidix amb l'origen de l'associació.

*   [](http://www.facebook.com/sharer.php?u=https://aytosagunto.es/va/actualitat/mes-escena-a-sagunt-presenta-la-comedia-grega-la-asamblea-de-mujeres/ "Facebook")
*   [](http://twitter.com/share?url=https://aytosagunto.es/va/actualitat/mes-escena-a-sagunt-presenta-la-comedia-grega-la-asamblea-de-mujeres/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/mes-escena-a-sagunt-presenta-la-comedia-grega-la-asamblea-de-mujeres/ "Linked In")
*   [](mailto:?body=https://aytosagunto.es/va/actualitat/mes-escena-a-sagunt-presenta-la-comedia-grega-la-asamblea-de-mujeres/)